U-I-30/14
Natisni
Opravilna št.:
U-I-30/14
Datum odločitve:
26. 10. 2015
ECLI:
ECLI:SI:USRS:2015:U.I.30.14
Akt:
Pravilnik o spremembah in dopolnitvah Pravilnika o vpisih v kataster stavb (Uradni list RS, št. 32/09) 

Pravilnik o vpisih v kataster stavb (Uradni list RS, št. 73/12 in 87/14)
Izrek:
Pobuda za začetek postopka za oceno ustavnosti in zakonitosti Pravilnika o spremembah in dopolnitvah Pravilnika o vpisih v kataster stavb (Uradni list RS, št. 32/09) in Pravilnika o vpisih v kataster stavb (Uradni list RS, št. 73/12 in 87/14)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice protiustavnosti oziroma nezakonitosti.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Miroslav Nežmah, Križe
Datum vloge:
4. 2. 2014
Vrsta odločitve:
sklep
Vrsta rešitve:
zavrženje
Dokument:
US30785
Dokument v PDF obliki:
U-I-30-14.pdf
137 KB
Prenesite datoteko
U-I-30/14-8
26. 10. 2015
SKLEP
Ustavno sodišče je v postopku za preizkus pobude
Miroslava Nežmaha, Križe
,
na seji 26. oktobra 2015
sklenilo:
Pobuda za začetek postopka za oceno ustavnosti in zakonitosti Pravilnika o spremembah in dopolnitvah Pravilnika o vpisih v kataster stavb (Uradni list RS, št. 32/09) in Pravilnika o vpisih v kataster stavb (Uradni list RS, št. 73/12 in 87/14)
se zavrže.
OBRAZLOŽITEV
1. Pobudnik izpodbija v izreku tega sklepa navedena predpisa. Zatrjuje, da sta predpisa nezakonita, ker naj bi bila izdana na podlagi neveljavnega Zakona o evidentiranju nepremičnin (Uradni list RS, št. 47/06 – ZEN). Zato naj bi bilo nezakonito tudi zbiranje podatkov na njuni podlagi. Ustavnemu sodišču predlaga, naj razveljavi predpisa in tudi "uporabo nezakonito pridobljenih podatkov".
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pobudnika mora privesti do izboljšanja njegovega pravnega položaja. Splošen in abstrakten pravni interes, ki bi ga lahko imel kdorkoli, za utemeljitev pravnega interesa ne zadošča. Pobudnik ne navaja razlogov, ki bi utemeljevali pravni interes za začetek postopka za oceno ustavnosti in zakonitosti Pravilnika o vpisih v kataster stavb. Zgolj z navedbo, da naj bi bil predpis nezakonito sprejet, pobudnik ne izkaže, v čem naj bi izpodbijani predpis posegal v njegov pravni položaj, oziroma ne izkaže, da bi se z morebitno ugoditvijo pobudi njegov pravni položaj izboljšal. Zato je Ustavno sodišče njegovo pobudo v tem delu zavrglo.
4. Pobudnik izpodbija tudi Pravilnik o spremembah in dopolnitvah Pravilnika o vpisih v kataster stavb, ki pa v času vložitve pobude ni več veljal. Ustavno sodišče praviloma presoja le veljavne predpise. Na podlagi 47. člena ZUstS lahko presoja neveljavne predpise, če niso bile odpravljene posledice protiustavnosti in nezakonitosti. Pobudnik mora okoliščine, iz katerih bo razvidno, katere posledice protiustavnosti oziroma nezakonitosti niso bile odpravljene, izkazati v pobudi (peta alineja prvega odstavka 24.b člena ZUstS). Ker teh okoliščin pobudnik ni izkazal, je Ustavno sodišče pobudo tudi v tem delu zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik